Ծրագրի շրջանակում տավուշցի 25 երիտասարդներ, ովքեր հետաքրքրված են համայնքի տեղական ինքնակառավարմամբ եւ նոր մեդիայով, հուլիսի 14-17-ը Իջեւանում՝ Հայաստանի երիտասարդական հիմնադրամի Տավուշի մարզային գրասենյակում, մասնակցեցին քառօրյա դասընթացի՝ ձեռք բերելով գիտելիքներ եւ հմտություններ «Տեղական ինքնակառավարման մասին» ՀՀ օրենքում ամրագրված հրապարակայնության եւ թափանցիկության հիմունքների, մասնակցային կառավարման կարգի, համայնքային նախաձեռնություն՝ հանրագիր իրականացնելու մեխանիզմների, նոր մեդիայի, քաղաքացիական լրագրության եւ բլոգավարության հիմունքների վերաբերյալ։ Ինտերակտիվ մեթոդների վրա հիմնված դասընթացը համակարգեցին ՏԻՄ եւ մեդիա դասընթացավարներ Արշավիր Ղուկասյանը եւ Նազելի Ավագյանը: Համադրելով կրթության ֆորմալ եւ ոչ ֆորմալ մեթոդները՝ տեսական դասախոսությունները, գործնական թիմային ու անհատական աշխատանքները, նրանք մասնակիցներին հաղորդեցին մեդիայի միջոցով համայնքի կյանքին մասնակցություն ունենալու համար անհրաժեշտ գիտելիքներ եւ փորձ՝ ինչպես ստանալ գրավոր եւ բանավոր տեղեկատվություն, վարել լրագրողական հարցազրույց, պատրաստել լրատվական հոդված՝ տարբերակելով լուրը գովազդից եւ փիարից, ճիշտ լուսանկարել եւ տեսանկարահանել, բացել եւ վարել բլոգ, կազմակերպել եւ իրականացնել համայնքային նախաձեռնություն, այսինքն՝ ինչպես մեդիայի միջոցով մասնակցել համայնքի տեղական ինքնակառավարմանը: